Vivi Răchită și Dănuț Lupu au fost invitații lui Cristi Coste la emisiunea FANATIK SUPERLIGA, unde au discutat despre transferurile necesare Craiovei. Emisiunea este live, pe website, în fiecare luni, marți și vineri, de la 10:30.
Antrenor cu licență Pro, Vivi Răchită le-a făcut lista de transferuri oltenilor, care sunt deficitari pe anumite posturi. Oltenii au probleme de calitate, întrucât rezervele nu se ridică la nivelul primei echipe.
„Sigur le trebuie un fundaș central. Deși au Maldonado, Silva. Pleacă Silva. Se vedea și el, ai văzut câte faulturi pe la jumate a făcut, că nu mai putea? Le trebuie în locul lui Mateiu. Dacă îl alege pe Băluță, iar Băluță e din punct de vedere fizic ok..
Acolo revine Baiaram, Koljic nu este, e de lot. Vorbim de primul 11 aici. Trebuie jucători peste ce ai aici. Zicea Bădiță de cei cinci jucători de i-a adus Petev în iarnă, de nu jucau deloc la un moment dat. Sunt vreo patru fundași dreapta.
Un mijlocaș central, Crețu bunicel. Screciu poate juca și fundaș central. La națională e titular ca mijlocaș. Îți trebuie vârf care să marcheze. Le trebuie Craiovei câțiva jucători și mai trebuie presiune.
Mihai e un patron atipic, care vorbește cu jucătorii, le oferă toate condițiile. Nu mai merge așa. Cine a câștigat campionatul în ultimii ani? Gigi, că face presiune, Hagi, cu presiune, Petrescu cu super-presiune.
În fotbalul românesc încă nu merge cu altele. Nu se poate fără presiune. Mai mare presiune ce au fost la ultimele 3 campioane, CFR, Farul și FCSB, nu există. Craiova au o serie de 4-5 meciuri pe care le câștigă și se cred toți Messi și Cristiano Ronaldo“, a spus Vivi Răchită, în exclusivitate.
Dănuț Lupu a spus că Universitatea Craiova are nevoie de Alibec, care l-a refuzat pe Gigi Becali, pentru a trece la următorul nivel. Fostul mare internațional a spus că Mihai Rotaru ar trebui să ia în calcul varianta internaționalului care va merge la EURO, spre deosebire de Mitriță.
„Alibec, mi-aș dori. Eu, dacă aș fi, și aș putea să îl influențez pe Rotaru, l-aș lua pe Alibec. Să nu fim răutăcioși, Budi nu mai poate. E cel mai bun (n.r. Alibec)“, a spus Dănuț Lupu.